3.

Príloha sa mení takto: a) v okruhu 3 sa názov projektu 2 nahrádza takto: „Projekt 2: Koncepčný dokument o uplatňovaní opatrení fyzickej ochrany v období pandémie COVID-19“; b) dopĺňa sa tento okruh: „7. Okruh 7: Pomoc Ukrajine v oblasti fyzickej ochrany Kontext Ako uviedol generálny riaditeľ MAAE v jeho dvoch súhrnných správach z 28. apríla a 6. septembra 2022 o jadrovej bezpečnosti, zabezpečení a zárukách na Ukrajine, situácia na Ukrajine je bezprecedentná, keďže po prvýkrát došlo k vojenskému konfliktu v blízkosti zariadení rozsiahleho zavedeného programu v oblasti jadrovej energie, ktoré v tomto prípade zahŕňajú aj miesto havárie v Černobyľskej jadrovej elektrárni, ku ktorej došlo v roku 1986. MAAE od samého začiatku konfliktu monitoruje bezpečnosť a ochranu ukrajinských jadrových zariadení a rádioaktívnych zdrojov. Vojenské akcie ohrozili bezpečnosť zdrojov žiarenia, zničili infraštruktúru v ukrajinskom zdroji neutrónov a iných jadrových zariadeniach, poškodili úložiská odpadu, spôsobili riziko vedľajších škôd v jadrových elektrárňach a negatívne ovplyvnili Černobyľskú jadrovú elektráreň a jej uzavretú zónu, Záporožskú jadrovú elektráreň, ako aj ich zamestnancov, a to viacerými spôsobmi. MAAE postupne v úzkej spolupráci s Ukrajinou pokročila v identifikácii toho, čo je potrebné urobiť na zachovanie najvyššej možnej úrovne bezpečnosti a ochrany v jadrových zariadeniach na Ukrajine, a začala tieto potreby riešiť. V marci 2022 dosiahli MAAE a jej partneri na Ukrajine dohodu o rozsahu technickej podpory a pomoci Ukrajine v záujme bezpečnosti a ochrany, ako aj o tom, že MAAE bude v spolupráci s členskými štátmi pre túto technickú pomoc jednotným kontaktným miestom. Komplexný program pomoci bude zahŕňať technickú pomoc na diaľku, technickú pomoc priamo na mieste, dodanie vybavenia a pripravenosť rýchlo nasadiť pomoc v prípade potreby. Potreby Ukrajiny v oblasti bezpečnosti a ochrany vrátane dodávok vybavenia sa v súčasnosti podrobne posudzujú. Na to, aby sa takáto pomoc mohla naďalej poskytovať, sú potrebné finančné prostriedky. Pokiaľ ide o fyzickú ochranu, z danej situácie vyplynuli bezprecedentné výzvy súvisiace s fyzickou integritou jadrových zariadení a so štruktúrami, systémami a komponentmi, o ktoré sa opiera režim fyzickej ochrany v existujúcich jadrových zariadeniach na Ukrajine. Je takisto potrebné zvážiť fyzickú integritu zariadení a prevádzkyschopnosť systémov, ktoré sú dôležité pre ochranu v iných zariadeniach a pri iných činnostiach využívajúcich jadrový alebo rádioaktívny materiál na výskumné, medicínske, priemyselné a podobné účely. Na komplexné posúdenie potrieb v oblasti fyzickej ochrany budú potrebné ďalšie misie. Ciele Účelom tohto projektu je pomôcť Ukrajine zabezpečiť udržiavanie jej režimu fyzickej ochrany. Výstupy 1. Identifikácia a posúdenie potrieb Ukrajiny v oblasti fyzickej ochrany, a to prípadne aj prostredníctvom misií expertov. 2. Obstarávanie vybavenia potrebného na ochranu jadrového materiálu a zariadení, používaného rádioaktívneho materiálu, skladovania a súvisiacich zariadení, doplnené v prípade potreby o súvisiacu odbornú prípravu. To zahŕňa opravy, posilnenie a modernizáciu existujúcich systémov fyzickej ochrany. 3. Poskytovanie pomoci príslušnému orgánu Ukrajiny zo strany MAAE s cieľom opätovne získať regulačnú kontrolu nad rádioaktívnymi zdrojmi, ktoré sú mimo regulačnej kontroly. Výsledok Zlepšenie vykonávania režimu fyzickej ochrany v ukrajinských jadrových zariadeniach a v prípade jadrového a rádioaktívneho materiálu súvisiacich zariadení a súvisiacich činností. V spolupráci s Ukrajinou udržovanie aktualizovaného a presného posudzovania vnútroštátnych potrieb jadrovej ochrany, ktorými sa má zaoberať MAAE.“